MESTSKÝ ÚRAD V ŽILINE

Materiál na rokovanie pre
Mestské zastupiteľstvo v Žiline

								

Číslo materiálu: _____/2013

K bodu programu

SPRÁVA O OCEŇOVANÍ OSOBNOSTÍ MESTA ŽILINA 
ZA ROK 2012

Materiál obsahuje: 				      		Materiál prerokovaný:

1.	Návrh na uznesenie					
2.	Dôvodová správa						
3.	Materiál                                                                            

Predkladá: 

Ing. Igor Choma
primátor mesta Žilina

Zodpovedný za vypracovanie:

PhDr. Pavol Čorba
vedúci Odboru tlačového a zahraničných vecí MsÚ v Žiline

Žilina, október 2013

NÁVRH NA UZNESENIE

Uznesenie č. __/2013

Mestské zastupiteľstvo Žiline

schvaľuje správu o oceňovaní osobností mesta Žilina za rok 2012 a nasledovné udelenie ocenení:

Čestné občianstvo mesta Žilina Petrovi Štanskému. 

Uznanie za zásluhy o rozvoj a reprezentáciu mesta Žilina Františkovi Babiarovi, Jaroslavovi Cimbalíkovi, Liborovi Hodoňovi, Pavlovi Krškovi a Miroslavovi Tomáškovi 

Cena mesta Žilina „in memoriam“  Ivanovi Hálkovi a Petrovi Vaňoučkovi. 

DÔVODOVÁ SPRÁVA

Mesto Žilina každoročne oceňuje osobnosti mesta Žilina, ktoré sa v Žiline narodili, žili alebo tvorili v našom meste. Nominácie na základe výzvy Mesta Žilina zasielali občania mesta. Spolu navrhli oceniť 35 žijúcich a 8 nežijúcich osobností. Vytvorená bola 16-členná komisia zložená z poslancov Mestského zastupiteľstva v Žiline, pracovníkov Mestského úradu v Žiline a predstaviteľov významných inštitúcií v Žiline. Komisia hlasovaním z nominácií vybrala  šesť osobností  pre udelenie ocenení, ďalšie dve osobnosti doplnila na svojom zasadnutí dňa 9.10.2013. 

SPRÁVA O OCEŇOVANÍ  OSOBNOSTÍ MESTA ŽILINA ZA ROK 2012

Mesto Žilina vyzvalo začiatkom roka 2013 cez médiá, internet i plagátmi občanov, aby zaslali na Mestský úrad v Žiline svoje návrhy na ocenenie osobností mesta Žilina za rok 2012. Išlo o osobnosti, ktoré sa narodili, žili a tvorili v našom meste, resp. osobnosti, ktoré sa významnou mierou zaslúžili o prezentáciu nášho mesta vo svete, hoci v Žiline nežili. 
Termín uzávierky podaní bol 30. apríl 2013. Obyvatelia Žiliny navrhli na ocenenie spolu 35 žijúcich osobností a 8 zosnulých Žilinčanov – „in memoriam“.
Návrhy posudzovala komisia zložená z poslancov Mestského zastupiteľstva (komisia kultúry, športu a miestneho rozvoja), pracovníkov Mestského úradu a vedúcich popredných kultúrnych inštitúcii pôsobiacich v Žiline. 
Zloženie komisie: Slavomíra Brezovská (prvá zástupkyňa primátora mesta Žilina), Robert Ficek, Jaroslav Gažo, Patrik Groma, Robert Kašša, Bohumil Kostolný, Ján Ničík, Peter Ničík, Martin Zuzík, pracovníci Mestského úradu: Ingrid Dolníková, Andrej Černek a Ján Štofko,  ďalej Miroslav Pfliegel (predseda Zboru Žilincov), Soňa Řeháková (riaditeľka Krajského osvetového strediska), Katarína Šušoliaková (riaditeľka Krajskej knižnice) a Peter Štanský (Štátny archív Bytča, riaditeľ pobočky v Žiline). 
Členovia komisie dostali elektronickou poštou manuál k hlasovaniu a hlasovací lístok. Termín na odovzdanie hlasov bol určený dátumom 6. 9. 2013. Spolu bolo odovzdaných 16 hlasovacích lístkov. Komisia na svojom zasadnutí dňa 9.10.2013 doplnila šesť oceňovaných o ďalšie dve osobnosti, t.j. počet ocenených je osem.

Výsledky hlasovania na ocenenie žijúcich osobností a zdôvodnenie ocenenia:
          
Čestné občianstvo mesta Žilina bude udelené Petrovi Štanskému, ktorý získal  8 hlasov. 

Štanský Peter, Mgr. (*31.1.1945 v Bratislave) je riaditeľom Štátneho archívu Bytča - pobočka Žilina. Od roku 1962 do roku 1967  študoval archívnictvo na Filozofickej fakulte UK Bratislava.  Od 1. novembra 1969 nastúpil ako riaditeľ do bývalého Štátneho okresného archívu v Žiline, kde pôsobí do súčasnosti. V archíve pracuje na spracovaní predovšetkým dokumentov stredoveku a feudalizmu, ale i  konca 19. a 20. storočia. Okrem iných spracoval fondy Mesta Žilina z rokov 1321–1922. Je členom Slovenskej historickej spoločnosti a Spoločnosti slovenských archivárov. 
Napísal publikácie:  Žilinský kraj, Severozápadným Slovenskom, Dejiny požiarnej ochrany v Bytči a Žiline, Žilinský rínok, Kostol sv. Pavla v Žiline. Spolu s PhDr. Marsinom boli zostavovatelia publikácie Žilina v kolobehu slovenských dejín z príležitosti vedeckej konferencie v roku 2001 o Žiline. Ďalšie štúdie mu vyšli v publikáciách Národnostný vývin miest na Slovensku, v monografii Žilina – dejiny a prítomnosť, Pamätný 6. október v Žiline a ďalších. S RNDr. Prikrylom bol zostavovateľom i autorom monografie o Žiline, ktorá vyšla v roku 1997 pod názvom Mesto Žilina, v roku 2009 knižky Potulky starou Žilinou a v roku 2013 bol spoluautorom knihy Žilina-Genius loci. V miestnej tlači publikoval viac ako 250 článkov, najmä z dejín mesta Žilina, ale i okolitých obcí a miest. V prednáškovej činnosti o dejinách mesta Žilina a archív prednášal najmä žiakom, návštevníkom mesta a archívu – spolu viac ako 400 prednášok. 

Uznanie za zásluhy o rozvoj a reprezentáciu mesta Žilina bude udelené  Františkovi Babiarovi, Jaroslavovi Cimbalíkovi, Liborovi Hodoňovi, Pavlovi Krškovi a Milanovi Tomáškovi. 

Babiar František (*25.4.1937 v Spišských Harichovciach) - učiteľ slovenčiny. Viac ako 40 rokov pôsobil v Žiline ako obetavý pedagóg. Pripravoval so študentmi literárno-hudobné pásma, divadielka poézie, pôsobil v porotách literárnych a recitačných súťaží, publikoval v Učiteľských novinách i vo viacerých kresťanských periodikách. Ocenený bol aj medailou sv. Gorazda, či certifikátom Výnimočný pedagóg. Je autorom kníh In hoc signo a Sursum Corda.
Cimbalík Jaroslav (*20.10.1929 v Košiciach) – herec a bábkoherec. Svoju činnosť začal v Divadelnom krúžku J. Palárika v Závodí. V roku 1953 sa stal členom Divadla Petra Jilemnického v Žiline. V Bábkovom divadle v Žiline hral 27 rokov a stvárnil úlohy v 120 tituloch. Niekoľko úloh stvárnil aj v žilinskom divadle – scéna pre deti a mládež Maják. Za svoju činnosť bol ocenený Slovenským literárnym fondom za hlavnú postavu “Kráľa Leara” v Mrožkovej inscenácii podľa motívu W. Shakespeara (1987). V roku 2009 mu poďakoval minister kultúry SR Marek Maďarič za celoživotné dielo. V činohre účinkoval napríklad v inscenáciách Surovô drevo, Ľudia z našej ulice, Ženský zákon. Cimbalík hral aj mnoho postáv bábkarskej klasiky v Bábkovom divadle. Účinkoval aj v slávnej inscenácii Revue Ferri a Tonny.
Hodoň Libor (*29.4.1933 v Žiline) je považovaný za najvšestrannejšieho športovca žilinskej histórie. Zvlášť úspešne reprezentoval Žilinu od mladosti až v piatich športoch a to na úrovni l.ligy. Zvlášť vynikajúce výsledky dosahoval v atletike v skoku do výšky a ako prvý Slovák prekonal v trojskoku hranicu 14 m. 
Bol vynikajúcim reprezentantom Žiliny v hokeji, vo volejbale,  hádzanej a v basketbale. Vždy bol oporou žilinských mužstiev. Je aktívnym členom Olympijského klubu Žilina od jeho založenia v roku 1995.

Krška Pavol (*11.5.1949 v Ružomberku) - hudobný skladateľ. Študoval na Konzervatóriu v Žiline (1964 – 1970), VŠMU v Bratislave (1970 – 1975). Od roku od 1976 profesor hudobno-teoretických predmetov na Konzervatóriu v Žiline. V roku 2003 mu bola udelená cena Fra Angelico. Výber z diela: sólové hlasy, zbor a orchester: Requiem (1989), Stabat mater (1990), Omša (1993), Te Deum (1998), Staroslovienska omša pre sóla, miešaný zbor, komorný súbor a organ (2013). Orchester: Symfónia, Predohra pre orchester, Pocta Michelangelovi pre dychové kvinteto a sláčiky, 
Koncerty: Koncert pre bicie nástroje, flautu a orchester, Koncert pre pozaunu a orchester. Koncert pre orchester a miešaný zbor: Štyri koledy (1994), Zdravas Mária (1998), Oslavujte Pána (1998). V komornej tvorbe zložil taktiež mnohé skladby.   

Tomášek Milan (*1.3.1927 v Lipníku nad Bečvou) – divadelný režisér. S divadelnou tvorbou začal v Banskej Bystrici ako zakladateľ Bábkového divadla spolu s bábkarským technológom Antonom Dušom. Krátky čas pôsobil v Plzni a od roku 1969 do roku 1984 pôsobil ako režisér v Bábkovom divadle v Žiline. Taktiež režíroval v Nemecku, Poľsku, Juhoslávii. Svojou tvorbou výrazne pozdvihol úroveň divadla, ktoré malo dlhé roky jedinečné postavenie v rámci celého Československa. Medzi úspešné hry patrili napríklad Slávik (1970), Guliver v Maňuškove (1971), Dlhý široký a bystrozraký (1975), Popolvár najväčší na svete (1979). Najväčší úspech malo predstavenie Revue Ferri a Tonny (1972), ktoré reprezentovalo československú bábkovú tvorbu v mnohých krajinách sveta.    

Výsledky hlasovania ocenenia nežijúcich osobností „in memoriam“

Cena mesta Žilina bude udelená „in memoriam“ Ivanovi Hálkovi a Petrovi Vaňoučkovi, ktorí  získali po 6 hlasov. 

Hálek Ivan (*11.11.1872 v Prahe - †17.2.1945 v Prahe) – bol významný československý detský lekár, organizátor zdravotníctva, spisovateľ, humanista, publicista a pedagóg. Pôsobil taktiež aj v politike. Už v roku 1901 prišiel pracovať na Slovensko. Najskôr pôsobil v Čadci, od roku 1905 pôsobil vo funkcii primára detského oddelenia v Žiline, kde s výnimkou 1. svetovej vojny našiel svoj domov na viac ako 30 rokov. Bol významným organizátorom zdravotníctva a Červeného kríža.  Jeho životný príbeh je symbolom obetavej práce lekára a osvetovej činnosti. Politická situácia bola však v roku 1939 taká, že doktor Hálek bol zo štátnej služby uvoľnený a odišiel do Prahy.
 
Vaňouček Petr, PhDr. (*11.5.1944 v Soběslavi – †5.12.2012 v Žiline) bol gitaristom a klaviristom  bigbítovej skupiny The Drinkers, ktorá bola v roku 1962 prvou kapelou v tomto  žánri v Žiline a jednou z prvých na Slovensku vôbec. Vystúpenia tejto skupiny boli povestné v širokom okolí. Istý čas s ňou hral aj ako 16-ročný Janko Lehocký. Pre svoje skvelé znalosti angličtiny Petr Vaňouček robil pre skupinu i ďalšie skupiny prepisy textov. V neskorších rokoch, ako skutočný expert na všetky oblasti hudby, mal zásadný vplyv na vývoj a rast mnohých hudobníkov v Žiline vo viacerých oblastiach, vrátane jeho veľmi úspešných synov, hudobníkov Petra a Michala.
Petr Vaňouček bol autorom monografie o histórii bigbítu v jeho začiatkoch s názvom Jak jsme poslouchali písničky. Niekoľko rokov bol moderátorom Staromestských slávností a niekoľko rokov autorom a moderátorom v minulosti obľúbenej relácie Spiatočka na Rádiu Fajn. 

Slávnostné udeľovanie ocenení sa bude konať dňa 22. 11. 2013 o 15.00 hod. na Radnici mesta Žilina, Radničná 1